CELEX: 32020D1494
Language: hu
Date: 2020-10-12 00:00:00
Title: A Tanács (EU) 2020/1494 határozata (2020. október 12.) az Európai Unió által az áruk TIR-igazolvánnyal történő nemzetközi fuvarozásáról szóló vámegyezmény Intéző Bizottságában az egyezmény módosítására irányuló javaslat tekintetében képviselendő álláspontról

16.10.2020   
               
               
                  HU
               
               
                  Az Európai Unió Hivatalos Lapja
               
               
                  L 343/18
               
            
         A TANÁCS (EU) 2020/1494 HATÁROZATA
         (2020. október 12.)
         az Európai Unió által az áruk TIR-igazolvánnyal történő nemzetközi fuvarozásáról szóló vámegyezmény Intéző Bizottságában az egyezmény módosítására irányuló javaslat tekintetében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az áruk TIR-igazolvánnyal történő nemzetközi fuvarozásáról szóló 1975. november 14-i vámegyezményt (a továbbiakban: a TIR-egyezmény) az Európai Gazdasági Közösség a 2112/78/EGK tanácsi rendelettel (1) jóváhagyta, és az egyezmény a Közösségben 1983. június 20-án hatályba lépett (2).
                  
               
                     (2)
                  
                  
                     A 2009/447/EK tanácsi határozattal (3) közzétették a TIR-egyezmény egységes szerkezetbe foglalt szövegét. Az említett határozat 1. cikkének (2) bekezdése szerint a TIR-egyezmény jövőbeli módosításait – hatálybalépésük napját megjelölve – a Bizottság az Európai Unió Hivatalos Lapjában közzéteszi.
                  
               
                     (3)
                  
                  
                     A TIR-egyezménnyel létrehozott Intéző Bizottság (a továbbiakban: az Intéző Bizottság) a TIR-egyezmény 59. és 60. cikkével összhangban módosításokat fogadhat el a TIR-egyezményre vonatkozóan.
                  
               
                     (4)
                  
                  
                     Az Intéző Bizottság a 2020. október 15-i 73. – vagy egy későbbi – ülésén a TIR-egyezmény egyes módosítását tervezi elfogadni.
                  
               
                     (5)
                  
                  
                     Helyénvaló meghatározni az Unió által az Intéző Bizottságban a TIR-egyezmény módosításaival kapcsolatban képviselendő álláspontot, mivel a módosítások kötelező érvényűek.
                  
               
                     (6)
                  
                  
                     A TIR-rendszer korszerűsítését előmozdítandó, a TIR-egyezmény 38. cikkének és 9. mellékletének módosításával, valamint a TIR-egyezmény 45. cikkére vonatkozó új magyarázó megjegyzés beillesztésével kötelezővé kell tenni az illetékes hatóságok számára a TIR-igazolványok használatára vonatkozó engedélyek, illetve az ezen engedélyek visszavonására vonatkozó adatok elektronikus továbbítását az Intéző Bizottsággal létrehozott TIR Végrehajtó Testület felé, továbbá létre kell hozni a TIR-árumozgások tekintetében eljáró vámhivatalok megbízható online nemzetközi adatbázisát.
                  
               
                     (7)
                  
                  
                     Annak érdekében, hogy a TIR-egyezmény vonzerejét növelni lehessen mind a gazdasági szereplők, mind a vámhatóságok számára lehetővé kell tenni, hogy a Szerződő Felek a TIR-egyezmény 49. cikkéhez fűzött új magyarázó megjegyzés révén a megfelelően felhatalmazott személyek számára nagyobb mértékű könnyítéseket biztosítsanak a TIR-egyezmény alkalmazásához.
                  
               
                     (8)
                  
                  
                     A TIR-egyezmény egyértelművé tétele érdekében a TIR-egyezmény 20. cikkének módosításával pontosítani kell az előírt útvonal használatát a vámuniókon belül, a TIR-egyezmény 8. cikkéhez fűzött magyarázó megjegyzés módosításával pedig növelni kell a „Dohány/Alkohol” TIR-igazolványok tekintetében a garanciavállaló egyesületektől követelhető ajánlott maximális összeget.
                  
               
                     (9)
                  
                  
                     Az Intéző Bizottságban az Unió által képviselendő álláspontnak a TIR-egyezmény módosítástervezetén kell alapulnia.
                  
               
                     (10)
                  
                  
                     Az Unió álláspontját a Bizottságnak kell képviselnie.
                  
               
                     (11)
                  
                  
                     Az Intéző Bizottságban tartott hivatalos szavazás alkalmával az Unió álláspontját az Unió tagállamainak – az Unió érdekében együttesen eljárva – kell képviselniük,
                  
               ELFOGADTA EZT A HATÁROZATOT:
         
            1. cikk
            Az áruk TIR-igazolvánnyal történő nemzetközi fuvarozásáról szóló, 1975. november 14-i vámegyezménnyel (a továbbiakban: a TIR-egyezmény) létrehozott Intéző Bizottságnak a 73. vagy azt követő ülésén az Unió által képviselendő álláspont a TIR-egyezmény módosítástervezetén (4) alapul.
         
         
            2. cikk
            
               (1)   Az 1. cikkben említett álláspontot a Bizottság képviseli.
            
            
               (2)   Az Unió tagállamai – az Unió érdekében együttesen eljárva – az Intéző Bizottságban tartott hivatalos szavazás alkalmával képviselik az Unió álláspontját.
            
         
         
            3. cikk
            Az Uniót képviselő személyek a Tanács újabb határozata nélkül is jóváhagyhatnak az 1. cikkben említett álláspontot érintő kisebb, technikai jellegű változtatásokat.
         
         
            4. cikk
            Ez a határozat az elfogadásának napján lép hatályba.
         
         
            Kelt Luxembourgban, 2020. október 12-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 2112/78/EGK rendelete (1978. július 25.) az áruk TIR-igazolvánnyal történő nemzetközi fuvarozására vonatkozó, Genfben, 1975. november 14-én aláírt vámegyezmény (TIR-egyezmény) megkötéséről (HL L 252., 1978.9.14., 1. o.).
         
            (2)  HL L 31., 1983.2.2., 13. o.
         
         
            (3)  A Tanács 2009/477/EK határozata (2009. május 28.) az áruk TIR-igazolvánnyal történő nemzetközi fuvarozására vonatkozó, 1975. november 14-én kelt vámegyezménynek (TIR-egyezmény) az ezen időpontot követő módosítások szerint egységes szerkezetbe foglalt változata közzétételéről (HL L 165., 2009.6.26., 1. o.).
         
            (4)  Lásd az ST 10759/2020 dokumentumot a http://register.consilium.europa.eu oldalon.